
Ч а ј е т и н а
	
Општинска управа на основу члана 8. Правилника о коришћењу услуга са посебним погодностима за младе на територији општине Чајетина („Службени лист општине Чајетина'' , број 4/2024 ), дана 26 марта 2025. године упућује
П О З И В
за учешће у пружању услуге са посебним погодностима за младе 
на територији општине Чајетина

Општинска управа Чајетина - Одељење за привреду, локално-економски развoј и канцеларија за младе позива све институције, установе, предузећа из области едукације, културе, спорта, књижаре, ресторане, шопинг центре, ауто школе, дрогерије, здравствене институције, туристичке организације, и друге (у даљем тексту: Даваоци посебних погодности) да учествују у пружању услуга са посебним погодностима за младе на територији општине Чајетина.
Право на коришћење услуга са посебним погодностима на територији општине Чајетина могу да остваре млади узраста од 15 до 30 година живота, који су држављани Републике Србије, са пребивалиштем на територији општине Чајетина. 
Коришћење услуга са посебним погодностима могуће је остварити само уз поседовање омладинске картице уз важећу личну карту. Омладинска картица се издаје на период од годину дана.

Начин пријављивања

Даваоци посебних погодности достављају попуњену пријаву (Образац 2) о пружању услуга са посебним погодностима за младе на територији општине Чајетина са назначеном врстом и износом погодности (бесплатне услуге, износ попуста 10%, 20%....). Погодности се могу односити на карте за базене, тренинг и спортске центре (фитнес, теретане...), улазнице за позориште, музеје, биоскоп, за куповину у књижарама, за куповину козметике и средстава за личну хигијену, куповину одевних предмета и спортске опреме, приликом куповине компјутерске опреме, додатне погодности приликом обуке за возаче, за храну у ресторанима, туристичке и водичке туре, офтамолошке и стоматолошке прегледе, здравствене и остале прегледе и друго. 

Забрањено је давати погодности на куповину алкохолних пића.
Пријаве на позив се подносе Општинској управи, улица Александра Карађорђевића 34, радним данима у периоду од 08 до 15 часова или скенирано на мејл:  cajetinakzm@gmail.com 

Контакт за све додатне информације:
· Моб. 067 74 50 862
· Емаил: cajetinakzm@gmail.com

Саставни део овог позива је Правилник о коришћењу услуга са посебним погодностима за младе на територији општине Чајетина и Образац 2.

